Početkom lipnja 2013. navršit će se stotinu godina od prvoga objavljivanja dječjeg romana 'Čudnovate zgode šegrta Hlapića' hrvatske književnice Ivane Brlić-Mažuranić, a za obilježavanje te značajne obljetnice Hrvatska udruga istraživača dječje književnosti (HIDK) najavila je manifestaciju **HLAPIĆ 2013**. u sklopu koje će se održati niz znanstvenih i kulturnih događanja diljem Hrvatske.

U obilježavanju će, kako najavljuje HIDK, sudjelovati djeca školske i predškolske dobi, knjižničari, istraživači, znanstvenici, književnici, učitelji, odgojitelji, studenti, roditelji, kulturni djelatnici, kustosi, sakupljači zbirki, antikvari, novinari i sva zainteresirana javnost.

Cilj manifestacije je ukazati na roman 'Čudnovate zgode šegrta Hlapića' kao nedovoljno prepoznat temelj hrvatske kulture, potaknuti daljnja znanstvena istraživanja tog djela i njegovih konteksta te pobuditi interes za takva istraživanja u međunarodnoj javnosti.

Organizatori kao još jedan vrhunac obilježavanja najavljuju 13. listopada, datum koji se smatra Hlapićevim rođendanom jer je na taj dan 1912. Ivana Brlić-Mažuranić dovršila roman o dječaku Hlapiću "malenom kao lakat i veselom kao ptica". Roman je postao najobjavljivaniji hrvatski dječji roman koji je, među ostalim, preveden i na bengalski, hindi, kineski, vijetnamski, japanski i perzijski jezik a u nešto dorađenom obliku prenesen je i na mali ekran kao animirani film.

U godini kada će se niz programa, pod zajedničkim nazivom HLAPIĆ2013, baviti književnim, povijesnim i kulturološkim aspektima **najobjavljivanijeg i najčitanijeg romana** **za djecu Čudnovate zgode šegrta Hlapića Ivane Brlić-Mažuranić**, podsjećamo da je prvo izdanje iz 1913. s ilustracijama Nastje Rojc dostupno na stranicama *Digitalizirane zagrebačke baštine*.

Čudnovate zgode šegrta Hlapića od same premijerne objave privlačile su pažnju i divljenje suvremenika. Antun Gustav Matoš o Hlapiću je rekao da *“svakidašnji taj svijet (je) čudnovat i bajan, jer ga ne gledamo i ne osjećamo svojim, već djetinjim očima i dušom djeteta“ zaključivši „nemam riječi za pohvalu te deliciozne fabule*“. Činjenica takve Hlapićeve kvalitete Ivani Brlić Mažuranić donijela je i ulazak u krug kandidata za Nobelovu nagradu. Ne čudi stoga što su Čudnovate zgode šegrta Hlapića doživjele i niz dramatizacija i izvođenja u kazalištima lutaka i drugim pozornicama, a 1997. snimljen je istoimeni dugometražni crtani film koji je ostao jedan od najuspješnijih uradaka hrvatske animacije uopće iako je sam lik Hlapića neobično prikazan kao miš!

Godine 2012. počinje snimanje igranog „bajkovitog filma ceste“ Šegrt Hlapić“ čija će premijera također biti dio slavlja 100. rođendana. Jedan od vrhunaca proslave uslijedit će u Slavonskom Brodu od 18. do 20. travnja 2013. na međunarodnoj znanstvenoj konferenciji „Od čudnovatog do čudesnog: sto godina Čudnovatih zgoda šegrta Hlapića“ koju zajednički organiziraju Hrvatska udruga istraživača dječje književnosti, kao glavni nositelj, Hrvatska akademija znanosti i umjetnosti, Društvo hrvatskih književnika, Grad Slavonski Brod i slavonskobrodski Ogranak Matice hrvatske.  
Sve su to razlozi zbog kojih će Čudnovate zgode šegrta Hlapića i novim generacijama ostati izvorište optimizma i inspiracije za požrtvovnom hrabrošću, poštenjem i marljivošću.